HU Az Európai Unió Hivatalos Lapja C 185/10

Kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2011/C 185/05

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

EGYSÉGES DOKUMENTUM

A TANÁCS 510/2006/EK RENDELETE

„SUSINA DI DRO”

EK-sz.: IT-PDO-0005-0779-30.06.2009

OFJ ( ) OEM ( X )

1. Elnevezés:

„Susina di Dro”

2. Tagállam vagy harmadik ország:

Olaszország

3. A mezőgazdasági termék vagy élelmiszer leírása:

3.1. A termék típusa:

1.6. osztály: Gyümölcs, zöldségfélék és gabonafélék, frissen vagy feldolgozva

3.2. A termék leírása, amelyre az 1. pontban található elnevezés vonatkozik:

A „Susina di Dro” oltalom alatt álló eredetmegjelölés a helyi „Prugna di Dro”, közismertebb nevén „Susina di Dro” termesztett fajta friss gyümölcsét jelöli.

A forgalomba kerülő friss gyümölcs ép, friss és egészséges kinézetű, tiszta, idegen anyagoktól és szagoktól mentes, ovális, enyhén nyújtott alakú, húsa tömör, héját a jellegzetes, fehéres hamvasság borítja.

A friss gyümölcs színére a következők jellemzőek:

— a héj a lilásvöröstől a kékeslila sötét árnyalatáig változhat, hamvas bevonattal, esetenként kisebb zöldes felületek láthatók rajta,

— a gyümölcs húsa sárga vagy zöldessárga.

Kémiai tulajdonságok:

A gyümölcs cukortartalma szedéskor legalább 9,0 Brix-fok

Polifenolok – legalább 900 mg/kg

Organoleptikus (érzékszervi) tulajdonságait tekintve a „Susina di Dro” OEM finom édes-savanykás, aromás ízéről és kellemesen lágy állagáról ismerhető fel.

3.3. Nyersanyagok (kizárólag feldolgozott termékek esetén):

—

3.4. Takarmány (kizárólag állati eredetű termékek esetén):

—

3.5. Az előállítás azon műveletei, amelyeket a meghatározott földrajzi területen kell végrehajtani:

Az előállítás, tisztítás és csomagolás műveleteit – a gyümölcs sérülésének, illetve penészedésének elkerülése érdekében – a 4. pontban meghatározott földrajzi területen kell végrehajtani. A műveletsor gyors befejezése továbbá elősegíti a gyümölcsöt borító jellegzetes hamvasság megőrzését.

3.6. A szeletelésre, aprításra, előkészítésre stb. vonatkozó egyedi szabályok:

A „Susina di Dro” OEM terméket az érvényben lévő előírások szerint kell csomagolni. Valamennyi csomag lezárása hálóval, fóliával vagy fedéllel történik.

3.7. A címkézésre vonatkozó egyedi szabályok:

A forgalomba kerülő termék csomagolásán fel kell tüntetni a „Susina di Dro” OEM jelölést, és az alábbiakban ismertetett logót. A logón egy sötétlila stilizált szilva látható zöld levelekkel, a szilva közepében a „SUSINA DI DRO DOP”, szélén pedig a „DENOMINAZIONE D’ORIGINE PROTETTA” (OLTALOM ALATT ÁLLÓ EREDETMEGJELÖLÉS) felirat olvasható fehér betűkkel.

A termék logója:

Tilos bármilyen, nem kifejezetten előírt, a termék származására történő utalás, illetve a fogyasztókat megtévesztő kiegészítő adatok használata.

4. A földrajzi terület tömör meghatározása:

A „Susina di Dro” OEM előállítási területe az alábbi, Trento önálló megyéhez tartozó településeket foglalja magában: Arco, Bleggio Inferiore, Bleggio Superiore, Calavino, Cavedine, Fiavè, Dorsino, Drena, Dro, Lasino, Lomaso, Nago-Torbole, Padergnone, Riva del Garda, San Lorenzo in Banale, Stenico, Tenno, Terlago, Vezzano és Trento, utóbbinak csak Cadine, Sopramonte, Sant’Anna, Vigolo Baselga és Baselga del Bondone településrészei.

5. Kapcsolat a földrajzi területtel:

5.1. A földrajzi terület sajátosságai:

A „Susina di Dro” OEM előállítási területére jellemző sajátos éghajlati viszonyok kialakulásában a Garda-tó közelségének is szerepe van. Bár a terület az alpesi térség közepén helyezkedik el, különösen mérsékelt hőmérséklet jellemzi: az évi középhőmérséklet 12,4 °C. Ezenkívül, annak köszönhetően, hogy az égbolt szinte folyamatosan derült, kiemelkedő a napfényes órák száma: a területen naponként átlag 10 napfényes órával számolhatunk, ami összességében 36 000 másodpercnyi napfényt jelent (minden év június 21-ére vonatkozó átlagos érték). A napos órák száma a téli hónapokban is – amelyek az olaszországi elő-Alpokban, Közép-, és Nyugat-Európában egyaránt erősen ködös napokkal jellemezhetők – havonként 100–120, ami átlagosan napi 3–4 órányi napsütést jelent. A jelenség fő oka a rendszeres szélirány-változás, vagyis a völgyekből alászálló, és felfelé haladó légáramlat (az úgynevezett „Òra del Garda”) jelenléte. Ez utóbbi, langyos szél nem pusztán a derült égboltot biztosítja, de a téli időszakban a hideg északi szelet is ellensúlyozza, nyáron pedig jótékonyan mérsékli a délutáni kánikulát – ellenkező esetben a nagy meleg hatására megváltozna a gyümölcsben a fenoltartalom és a cukor képződése. A „Susina di Dro” OEM előállítási területén tehát különösen enyhe a tél, nyáron pedig csak szórványosan fordul elő szárazság vagy kiemelkedően magas hőmérséklet. Ezen tulajdonságokhoz társulnak az előnyös talajviszonyok: a terület talaj-összetételének kialakulása geológiailag tengeri üledékrétegekre vezethető vissza. A talaj gyakorlatilag az egész területen enyhén lúgos, ami kedvez az ásványi anyagok meglétének és dinamikájának, különösen a foszfor, a kalcium és a magnézium felszívódásának.

5.2. A termék sajátosságai:

A „Susina di Dro” őshonos gyümölcs, termesztése komoly hagyományokra tekint vissza, az idők során a Sarca folyó-menti völgyekben a fajta genetikailag stabil maradt.

A „Susina di Dro” OEM sajátos kedvező tulajdonsága a gyümölcs polifenol-tartalmából következik, a polifenoloknak ugyanis meghatározó jelentőségük van a gyümölcs organoleptikus (érzékszervi) tulajdonságainak, színének és ízének kialakulásában, és gyógyászati szempontból is igen értékesek.

A gyümölcs további jellemzője az alacsony cukortartalom, aminek ez a helyi ökotípus jellegzetes, édes-savanykás ízét köszönheti.

A gyümölcs polifenol-, és cukortartalmából adódó sajátosságaira már jó ideje felfigyeltek, erről tanúskodnak az 1975 óta a témában publikált tanulmányok. Az ezekben összegyűjtött adatok bizonyítják, hogy a „Susina di Dro” tulajdonságait már jó ideje konkrétan elismerik, és e tulajdonságok meglétét újabb tanulmányok is alátámasztják.

5.3. A földrajzi terület és (OEM esetében) a termék minősége vagy jellemzői vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat.:

A gyümölcstermelők az előállítási területen évszázadok alatt nemesítették a „Prugna di Dro” helyi fajtáját; az új növények eredeztetése túlnyomórészt magról vagy gyökérhajtásról történt, folyamatos ellenőrzés mellett, miközben a termelők a fajta – az ültetvények termőképességéhez és a gyümölcs organoleptikus (érzékszervi) tulajdonságaihoz kötődő fenotipikus jellemzők megfigyelésén alapuló – genetikai fejlesztésére törekedtek.

A „Susina di Dro” OEM termékben lévő polifenolok és cukor képződése és felhalmozódása erősen kapcsolódik az előállítási terület éghajlatához, különösképpen a napsugárzás mennyiségéhez és a hőmérséklethez. Ezek az éghajlati tényezők elsődleges szerepet játszanak a fenol-anyagcserében részt vevő enzimek aktivitásának mértékében és ritmusában, valamint a szénhidrátok, következésképp a cukor felhalmozódását meghatározó fotoszintetikus folyamatokban.

Ezek a biológiai jelenségek az előállítási területre jellemző, különösen kedvező környezeti feltételekhez köthetők, mivel a legnagyobb kiterjedésű olaszországi tó, a Garda-tó, és az ottani frissítő légáramlatok időjárás-mérséklő hatásához kapcsolódnak. Különös fontossággal bír a délutáni órákban feltámadó, jellegzetes „Òra del Garda” szellő, ami a derült égboltot biztosítja, és enyhülést hoz a legmelegebb nyári órákban.

A kékeslila színt előidéző pigmentnek, az antocianinnak a gyümölcs héjában való megjelenése lényegében a gyümölcsöt érő napsugárzás mennyiségétől függ, ezzel szemben a gyümölcs cukortartalmát a termelési környezet hőmérséklete határozza meg, ami a légáramlatok mérséklő hatása miatt nem jelent a gyümölcsösök számára hőmérséklet-stresszt.

A „Susina di Dro” OEM előállítási területén a szilva termelése társadalmi-gazdasági szempontból – hasonlóan a szőlő- és az almatermeléshez – alapvető fontossággal bír.

A szilvatermesztés az évszázadok során előkelő helyet vívott ki magának az előállítási terület növénytermesztésében. Ezt igazolja az a tény is, hogy a „Piano del Sarca” (Sarca síkság) 1284-es keltezésű „Carte di Regola” (előírások jegyzéke) című dokumentuma 42 fejezetben is említést tesz róla.

Napjainkban a Valle del Sarca lakói, akik a „Susina di Dro” OEM minőségi tulajdonságainak kihangsúlyozására mindig nagy figyelmet fordítottak, különféle rendezvények keretében igyekeznek megismertetni az ideérkező turistákkal a terület mezőgazdasági termelésében kiemelkedő fontosságú élelmiszert. Jelentős kezdeményezéseik között tartják számon az immár a ’70-es évek elejétől megrendezésre kerülő, a szilvavirágzást megünnepelni hivatott „Settimana del prugno fiorito di Dro” elnevezésű rendezvényt, amely később összeolvadt az augusztusi „Dro: il tempo delle prugne” nevet viselő rendezvénnyel.

Hivatkozás a termékleírás közzétételére:

(510/2006/EK rendelet 5. cikk 7. bekezdés)

Ez a közigazgatási szerv a „Susina di Dro” oltalom alatt álló eredetmegjelölés elismerésére irányuló javaslatnak az Olasz Köztársaság Hivatalos Közlönyének2009. május 2-i, 100. számában történő közzétételével a fenti kérelem vonatkozásában elindította a nemzeti kifogásolási eljárást.

A termékleírás egységes szerkezetbe foglalt szövege az alábbi internetes oldalon tekinthető meg:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

vagy

közvetlenül a Minisztérium honlapján (http://www.politicheagricole.it), (a képernyő bal oldalán) a „Prodotti di qualità” (Minőségi termékek) címszóra, majd a „Disciplinari di produzione all'Esame dell'UE [regolamento (CE) n. 510/2006]” („Az 510/2006/EK rendelet szerinti uniós vizsgálatnak alávetett termékleírások”) menüpontra kattintva.

(1) HL L 93., 2006.3.31., 12. o.